Ο **Μάοντο Λο** (Maodo Lô, Βερολίνο, 31 Δεκεμβρίου 1992) είναι Γερμανός διεθνής καλαθοσφαιριστής. Με ύψος 1,91 μ. αγωνίζεται ως πόιντ γκαρντ / σούτινγκ γκαρντ για την Αρμάνι Μιλάνο του Πρωταθλήματος Ιταλίας και της Ευρωλίγκα, καθώς και για την Εθνική Γερμανίας. 

Αγωνίστηκε στο Πανεπιστήμιο Κολούμπια της Νέας Υόρκης για το κολλεγιακό πρωτάθλημα, αποκτώντας το παρατσούκλι «Ο Πρόεδρος» από τους οπαδούς του. Ο Λο είναι γνωστός ως ένα από τα μεγαλύτερα ταλέντα στο γερμανικό μπάσκετ. Είναι γιος Σενεγαλέζου πατέρα και της διεθνώς αναγνωρισμένης Γερμανίδας ζωγράφου, Ελβίρας Μπαχ.

Κολεγιακή σταδιοδρομία
----------------------

Έπαιξε κολεγιακό μπάσκετ για το Πανεπιστήμιο Κολούμπια της Άιβι Λιγκ. Κατά τη διάρκεια της τετραετούς πορείας του είχε κατά μέσο όρο 14,5 πόντους ανά παιχνίδι. Το 2016 οδήγησε το Κολούμπια στο πρωτάθλημα CIT και αναδείχθηκε Πολυτιμότερος Παίχτης (MVP) του Τουρνουά.

Επαγγελματική σταδιοδρομία
--------------------------

Αφού πέρασε χωρίς ομάδα στο ντραφτ του 2016 του NBA, ο Λο εντάχθηκε στην ομάδα του Σάμερ Λιγκ του NBA των Φιλαδέλφεια 76ερς. Έπαιξε για την ομάδα των Σίξερς στο Λας Βέγκας Σάμερ Λιγκ.

### Μπρόζε Μπάμπεργκ (2016–2018)

Στις 22 Ιουλίου 2016, ο Λο υπέγραψε συμβόλαιο με τη γερμανική Μπρόζε Μπάμπεργκ. Στην πρώτη του χρονιά με την Μπάμπεργκ, ο Λο κατέκτησε το νταμπλ, καθώς κέρδισε το Γερμανικό Πρωτάθλημα και το Κύπελλο Γερμανίας. Στην Ευρωλίγκα, ο Λο είχε μέσο όρο 5.3 πόντους και 1.2 ασίστ σε 10.5 λεπτά ανά αγώνα.

Στη δεύτερη χρονιά του με την Μπάμπεργκ, η ομάδα τερμάτισε 4η στην κανονική περίοδο. Στα ημιτελικά, η Μπάμπεργκ αποκλείστηκε από την Μπάγερν Μονάχου. Στην Ευρωλίγκα, μέτρησε 6.9 πόντους, 1.8 ασίστ και 1.4 ριμπάουντ μ.ο.

### Μπάγερν Μονάχου (2018–2020)

Στις 13 Ιουλίου 2018, ο Λο υπέγραψε διετές συμβόλαιο με τη γερμανική Μπάγερν Μονάχου. Τη σεζόν 2019-20, μέτρησε 9 πόντους, 3.3 ασίστ, 1.9 ριμπάουντ στην Ευρωλίγκα.

### Άλμπα Βερολίνου (2020–2023)

Στις 22 Ιουλίου 2020, υπέγραψε με την Άλμπα Βερολίνου της 1ης Γερμανίας, με την οποία υπέγραψε μονοετές συμβόλαιο. Τη σεζόν 2020-21, στην Ευρωλίγκα μέτρησε 9,5 πόντους και 3,1 ασίστ σε 27 παιχνίδια, παίζοντας περίπου 22 λεπτά κατά μέσο όρο. Επίσης κατέκτησε το Πρωτάθλημα Γερμανίας κερδίζοντας στη σειρά των τελικών την Μπάγερν Μονάχου 3-1. Υπέγραψε διετή επέκταση με την ομάδα στις 4 Αυγούστου 2021.

Στις 20 Φεβρουαρίου 2022, η Άλμπα Βερολίνου κατέκτησε το Κύπελλο Γερμανίας κερδίζοντας την Κράιλσχαϊμ με 86-76 στον τελικό με τον ίδιο να ολοκληρώνει την αναμέτρηση με 20 πόντους. Στις 19 Ιουνίου 2022 κατέκτησε το Πρωτάθλημα Γερμανίας, αφού η Άλμπα κέρδισε στη σειρά των τελικών την Μπάγερν Μονάχου 3-1. Στην Ευρωλίγκα πραγματοποίησε εξαιρετική σεζόν αφού μέτρησε, 13.3 πόντους (50% στα δίποντα, 4.44% στα τρίποντα), 3.7 ασίστ, 2.3 ριμπάουντ σε 34 αγώνες. Επίσης, αναδείχτηκε MVP της 29ης αγωνιστικής της Ευρωλίγκα, κάτι που πέτυχε για πρώτη φορά στην καριέρα του, αφού κόντρα στον Ολυμπιακό είχε 27 πόντους (5/6 δίποντα, 5/6 τρίποντα), 7 ασίστ, 5 ριμπάουντ και 1 κλέψιμο, συγκεντρώνοντας 34 βαθμούς στο σύστημα αξιολόγησης PIR. Τη σεζόν 2022-23, είχε 11.6 πόντους, 2.9 ασίστ και 1.7 ριμπάουντ, σε 26 αγώνες στην Ευρωλίγκα. 

### Αρμάνι Μιλάνο (2023–σήμερα)

Στις 21 Ιουλίου 2023, ανακοινώθηκε από την Αρμάνι Μιλάνο, μέχρι το 2025.

Εθνική ομάδα
------------

Το 2014, ο Λο επιλέχθηκε για πρώτη φορά για την Εθνική Γερμανίας. Επιλέχθηκε για την ομάδα που συμμετείχε στο Ευρωμπάσκετ 2015 όπου είχε μέσο όρο 4.6 πόντους, 1.2 ριμπάουντ και 1.4 ασίστ ανά αγώνα. Ακολούθησε η συμμετοχή του στο Ευρωμπάσκετ 2017, το 2019 η παρουσία του στο Παγκόσμιο Κύπελλο της Κίνας και το 2021 ήταν παρών στους Θερινούς Ολυμπιακούς Αγώνες του 2020, όπου η εθνική ομάδα καλαθοσφαίρισης της Γερμανίας κατάφερε να φτάσει στα προημιτελικά, κάτι που είχε συμβεί μόλις το 1984 και το 1992. Ο ίδιος στην διοργάνωση μέτρησε 13,5 πόντους, 2,8 ριμπάουντ και 5 ασίστ σε 28 λεπτά μέσο όρο. Τον Σεπτέμβριο του 2022, συμμετείχε με την εθνική Γερμανίας στο Ευρωμπάσκετ 2022. Η Γερμανία κατέκτησε το χάλκινο μετάλλιο, αφού νίκησε στον μικρό τελικό στο Βερολίνο την Πολωνία με 82-69. Ήταν παρών στο Παγκόσμιο Κύπελλο 2023, στο οποίο η Γερμανία κατέκτησε το χρυσό μετάλλιο, νικώντας στον τελικό την Σερβία ενώ ολοκλήρωσε και όλο το τουρνουά αήττητη.

Παραπομπές
----------

1. ↑  «A Brief History of The Chairman». *Bwog*. Ανακτήθηκε στις 25 Ιουλίου 2016.
2. ↑  Hermsmeier, Lukas (16 Μαρτίου 2015). «Berliner Basketballer in den USA: Maodo Lo, der gefragte Kleptomane». *Der Tagesspiegel*. Ανακτήθηκε στις 8 Απριλίου 2015.
3. ↑  Brose Baskets add Lo to their roster
4. ↑  EuroLeague statistics
5. ↑  «Από την Μπάμπεργκ στην Μπάγερν ο Λο (pics)». *SDNA*. 13 Ιουλίου 2018. Ανακτήθηκε στις 13 Σεπτεμβρίου 2022.
6. ↑  «Οριστικό: Στην Άλμπα Βερολίνου ο Λο (pic)». *SDNA*. 22 Ιουλίου 2020. Ανακτήθηκε στις 13 Σεπτεμβρίου 2022.
7. ↑  «Άλμπα: Το ΣΗΚΩΣΕ μέσα στο Μόναχο με τρομερό Γκρέιντζερ!». *Eurohoops*. 13 Ιουνίου 2021. Ανακτήθηκε στις 13 Σεπτεμβρίου 2022.
8. ↑  «Άλμπα Βερολίνου: Επέκταση διετίας στον Μαοντό Λο (Pic)». *Eurohoops*. 4 Αυγούστου 2021. Ανακτήθηκε στις 13 Σεπτεμβρίου 2022.
9. ↑  newsroom, sport-fm. «Πάτησε την Κράιλσχαϊμ και πήρε το Κύπελλο Γερμανίας η Άλμπα». *sport-fm.gr*. Ανακτήθηκε στις 13 Σεπτεμβρίου 2022.
10. ↑  «Άλμπα: Σήκωσε ΞΑΝΑ το Πρωτάθλημα με σπουδαία εμφάνιση στο Μόναχο!». *Eurohoops*. 19 Ιουνίου 2022. Ανακτήθηκε στις 19 Ιουνίου 2022.
11. ↑  «MVP της 29ης αγωνιστικής o Λο με όσα έκανε κόντρα στον Ολυμπιακό (vid)». *SDNA*. 12 Μαρτίου 2022. Ανακτήθηκε στις 13 Σεπτεμβρίου 2022.
12. ↑  «Μάοντο Λο διετίας στην Αρμάνι Μιλάνο». *www.sport24.gr*. Ανακτήθηκε στις 22 Ιουλίου 2023.
13. ↑  Burkhard Schröder. «Maodo Lo - Ein DBVer wird Nationalspieler». *DBV Charlottenburg*. Ανακτήθηκε στις 2 Αυγούστου 2015. [*νεκρός σύνδεσμος*]
14. ↑  «Γερμανία - Πολωνία 82-69: Νίκη - επιστροφή στα μετάλλια μετά από 17 χρόνια». *www.sport24.gr*. Ανακτήθηκε στις 18 Σεπτεμβρίου 2022.
15. ↑  «Η Γερμανία στην κορυφή του κόσμου, 83-77 την Σερβία! (videos)». *Eurohoops*. 10 Σεπτεμβρίου 2023. Ανακτήθηκε στις 10 Σεπτεμβρίου 2023.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μάοντο Λο** |

* Βιογραφικό στους Κολούμπια Λάιονς
* Προφίλ στο fiba.basketball